Aruanne põhineb süsteemi automaatselt loodud statistikal, mille liikmesriigid on komisjonile saatnud. 233 statistilisest näitajast, mis ECRISe jaoks kehtestati, valiti välja need, mis annaksid üksnes kõige asjakohasemat ja olulisemat teavet. Lisaks paluti teavituskorra rakendamisest ülevaate saamiseks liikmesriikidel esitada statistika selle kohta, kui palju süüdimõistvaid kohtuotsuseid on liikmesriigid langetanud oma territooriumil teiste liikmesriikide kodanike (elanikud, kes on teise liikmesriigi kodanikud) suhtes. Aruanne sisaldab 23 liikmesriigilt saadud karistusandmeid.

Käesolev aruanne on komisjoni teine statistiline aruanne ECRISe kaudu karistusregistri andmete vahetamise kohta liikmesriikide vahel. Aruande eesmärk on kirjeldada liikmesriikide andmevahetuse vastavust ECRISe õigusraamistikule ja teha kindlaks kõik süsteemi tõhususega seotud probleemid, et oleks võimalik need lahendada. Komisjon jätab endale õiguse võtta kõik vajalikud meetmed, tagamaks et liikmesriigid täidavad raamotsuses 2009/315/JSK sätestatud õiguslikke kohustusi.

Seevastu on teabepäringute ja nendega seotud vastuste arv alates 2017. aastast kolmekordistunud, küündides 2019. aastal iga kategooria puhul 1 miljonini. Teabepäringute arvu järsk kasv on tingitud peamiselt muutusest ECRISe kasutamises – seda ei kasutata enam peamiselt kriminaalmenetluse eesmärgil, vaid üha enam ka muuks otstarbeks kui kriminaalmenetlus. Täpsem teave on esitatud osas 2.8. See on ka positiivne märk sellest, et liikmesriigid muutuvad rohkem teadlikuks vajadusest kasutada ECRISt selleks, et teha kriminaalmenetluse käigus teabepäringuid eesmärgiga võtta arvesse varasemat karistatust kooskõlas raamotsusega 2008/675/JSK.

Alltoodud graafikul on esitatud teadete, päringute ja päringuvastuste arvu muutumine ECRISe kaheksa tegutsemisaasta jooksul. Arvesse on võetud üksnes uusi süüdimõistvaid kohtuotsuseid puudutavaid teateid, ajakohastusteated on välja jäetud. Vastused hõlmavad vastuseid päringutele, vastusest keeldumist ja muid vastuseid.

Ühenduste maksimaalne koguarv on 756 (27 × 28). Ehkki nüüdseks on kõik liikmesriigid ECRISega ühendatud, vahetab ainult üks liikmesriik tõhusalt ECRISe kaudu teavet kõigi ülejäänud liikmesriikidega (ES). Enamikul liikmesriikidel on endiselt puudu üks või kaks omavahelist ühendust.

Samamoodi kui varasematel aastatel olid kõige aktiivsemad liikmesriigid nende kolme teateliigi kogumahu arvestuses järgmised.

Need arvud näitavad olulisi erinevusi liikmesriikide ECRISega seotud tegevuse ja töökoormuse vahel.

Mõned liikmesriigid esitavad teabepäringuid märksa sagedamini, kui neile esitatakse. Need on näiteks DE (745 000 saadetud päringut, 32 400 saadud päringut), UK (91 000 saadetud päringut, 31 500 saadud päringut) ja CZ (38 500 saadetud päringut, 24 700 saadud päringut). Osa liikmesriike peab tulema toime päringute märkimisväärse hulgaga, ise aga saadavad nad päringuid välja vähem: nt PL (197 300 vastust, 15 400 saadetud päringut), RO (170 000 vs. 1 200), IT (99 500 vs. 1 500), HR (63 300 vs. 3 000), SK (41 000 vs. 900), HU (37 400 vs. 500). Mõni liikmesriik saadab arvukalt teateid uute süüdimõistvate kohtuotsuste kohta süüdimõistetu kodakondsusjärgsesse liikmesriiki, samas kui nad ise saadavad päringuid välja vähem. Need riigid on nt BE (36 300 saadetud teadet, 5 200 saadetud päringut), IT (25 700 saadetud teadet, 1 500 saadetud päringut).

2.4. Teatamine

Alltoodud graafikul on esitatud kõigi omavahel ühendatud liikmesriikide 2019. aastal väljastatud teadete arv; eraldi on välja toodud teated uute süüdimõistvate kohtuotsuste kohta ja teated varasemate teadete ajakohastamiseks.

Teadete arv on liikmesriigiti väga erinev, ulatudes peaaegu 112 000 teatest uute süüdimõistvate kohtuotsuste kohta (DE) mitte ühegi teateni (MT, PT) aastas. Nende erinevuste analüüsimisel tuleb arvesse võtta peamiselt kahte tegurit: riigi suurus ja teiste liikmesriikide kodanike (elanikud, kes on teise liikmesriigi kodanikud) suhtes tehtud süüdimõistvate otsuste arv.

Kõige aktiivsemalt saatsid uute süüdimõistvate kohtuotsuste kohta teateid alljärgnevas tabelis nimetatud liikmesriigid.

2017 2018 2019 Kõige aktiivsemad liikmesriigid uute süüdimõistvate kohtuotsuste kohta saadetud teadete arvestuses DE 34,5 % DE 32,6 % DE 35,9 % BE 12,9 % BE 14,0 % BE 11,9 % ES 10,4 % ES 11,5 % UK 10,7 % UK 9,3 % NL 9,6 % ES 9,6 % NL 7,5 % IT 8,4 % IT 8,3 %

Võttes arvesse kõiki saadetud teateid, sealhulgas teateid ajakohastuste kohta, püsib DE esimesel kohal, kuid muus järjestuses on muutusi.

Teated uute süüdimõistvate kohtuotsuste kohta ja ajakohastamisteated moodustasid 2019. aastal vastavalt 58 % ja 42 %. Kokku saadeti sel aastal 230 000 ajakohastamisteadet. On märkimisväärne, et enne 2017. aastat moodustasid ajakohastamisteated vaid ühe neljandiku kõigist teadetest. Praegust ajakohastusteadete arvu märkimisväärset suurenemist paljudes liikmesriikides tuleks pidada positiivseks märgiks sellest, et nad on teadlikud, kui oluline on edastada esialgsete teadete hilisemad muudatused.

Uute süüdimõistvate kohtuotsuste kohta esitatavate teadete ja ajakohastamisteadete vaheline suhe on liikmesriigiti väga erinev: mõnel juhul on ajakohastamisteadete arv kolm korda suurem kui teadete arv (nt FR, PL) või kaks korda suurem kui teadete arv (nt AT, CZ), mõnel juhul on need kategooriad peaaegu võrdsed (nt ES, NL, IT, HU, FI, SK) ning mõnel juhul moodustavad ajakohastamisteated kõigist teadetest üliväikese osa (nt CY, DK, IE, RO). Kõige arvukamalt teateid välja saatnud DE, FR ja ES puhul moodustasid ajakohastamisteated kõigist 2019. aastal saadetud teadetest vastavalt umbes 34 %, 76 % ja 57 %.

Esimeses statistilises aruandes tehti kindlaks kaks peamist probleemi: nt i) paljud liikmesriigid ei saada teateid uute süüdimõistvate kohtuotsuste kohta kas üldse või saadavad selliseid teateid vähe ning ii) arvukad liikmesriigid ei saada ajakohastatud andmeid varem saadetud teadete kohta kas üldse või saadavad neid vähe. Need kaks probleemi ilmnevad ka 2017.–2019. aastate statistiliste andmete üksikasjalikust analüüsist. Seekord on need probleemid aga veelgi olulisemad, kuna need puudutavad rohkemaid liikmesriike.